આવાં તો કંઈ કેટલાંય કૌતુક આ જગ્યાએ થતાં રહ્યાં, એક કૂતરો ને એક બિલાડી શિવલિંગની બાજુમાં આવીને રોજ સૂઈ જાય. બધાના કહેવા છતાં જટાશંકર પૂજારી એને કાઢી ન મૂકતા ને કહેતાં, ‘આ કૂતરો બિલ્લીને મારવા આવેલો, પણ બિલ્લી શિવલિંગ આગળ ગઈ ને કૂતરો સાવ બદલાઈ ગયો. મને થયું કે આ બિલાડી બિલ્લી છે કે બિલીપત્ર ? બંને પાકાં દોસ્ત થઈ ગયાં. એકબીજાના માટે ખાવાનું લાવે, હળીમળીને રહે. ને કૂતરો તો હવે અહીંનો પાકો ચોકીદાર. કોઈ તોફાન કે ગંદકી કરવા જાય તો ભસીને હાંકી કાઢે છે. તો પછી હું તેમને કેમ કરીને હાંકી કાઢું, બોલો જોઈએ ?’